825.
Na osnovu člana 52 stav 4 Zakona o kulturi ("Sl. list CG", broj 49/08), Vlada Crne Gore, na sjednici od 5. novembra 2009. godine, donijela je
UREDBA
O KRITERIJUMIMA I NAČINU DODJELJIVANJA STATUSA ISTAKNUTI KULTURNI STVARALAC
("Službeni list Crne Gore", br. 078/09 od 27.11.2009)
Predmet
Član 1
Ovom uredbom utvrđuju se kriterijumi i način dodjeljivanja statusa istaknuti kulturni stvaralac, kao i uslovi i kriterijumi za utvrđivanje visine i način isplate doživotne naknade po osnovu tog statusa.
Kriterijumi za dodjelu statusa
Član 2
Status istaknuti kulturni stvaralac može se dodijeliti umjetniku i stručnjaku u kulturi čije je djelo i stvaralaštvo od izuzetnog značaja za kulturu Crne Gore, ako je:
   1) crnogorski državljanin i ima prebivalište u Crnoj Gori;
   2) dobitnik najmanje pet relevantnih domaćih i/ili međunarodnih stručnih i društvenih nagrada, od kojih je jedna državna nagrada Crne Gore;
   3) stvaralaštvo, odnosno stručni rad ostvarivao kontinuirano u periodu od najmanje 20 godina;
   4) doprinio razvoju kulturnih vrijednosti Crne Gore i njenoj međunarodnoj afirmaciji;
   5) odgovarajuće strukovno udruženje ocijenilo da je njegov rad od izuzetnog značaja za oblast u kojoj stvara, odnosno djeluje.
Dobitniku Trinaestojulske nagrade za životno djelo dodjeljuje se status istaknuti kulturni stvaralac bez primjene kriterijuma iz stava 1 ovog člana.
Ograničenje dodjele statusa
Član 3
Status istaknuti kulturni stvaralac ne može se dodijeliti umjetniku, odnosno stručnjaku u kulturi koji se nedostojno odnosi prema Crnoj Gori ili njenom državnom, kulturnom ili nacionalnom identitetu.
Inicijativa za dodjeljivanje statusa
Član 4
Svako može da podnese inicijativu za dodjeljivanje statusa istaknuti kulturni stvaralac.
Inicijativa za dodjeljivanje statusa istaknuti kulturni stvaralac, sa dokazima o ispunjenosti kriterijuma iz člana 2, osim iz stava 1 tačka 4 ove uredbe, podnosi se ministarstvu nadležnom za poslove kulture (u daljem tekstu: Ministarstvo).
Stručna komisija
Član 5
Za razmatranje inicijativa i utvrđivanje prijedloga za dodjeljivanje statusa istaknuti kulturni stvaralac Ministarstvo obrazuje stručnu komisiju koju čini po jedan predstavnik:
   1) Univerziteta Crne Gore;
   2) Crnogorske akademije nauka i umjetnosti;
   3) Dukljanske akademije nauka i umjetnosti;
   4) Matice crnogorske;
   5) reprezentativnih strukovnih udruženja iz oblasti kulture i umjetnosti;
   6) reprezentativnog Sindikata kulture Crne Gore;
   7) javnih ustanova iz oblasti kulture čiji je osnivač država.
Prioritetni prijedlozi
Član 6
Prilikom utvrđivanja prijedloga za dodjeljivanje statusa istaknuti kulturni stvaralac prednost se daje umjetniku, odnosno stručnjaku u kulturi sa dužim kontinuiranim stvaralačkim, odnosno stručnim radom.
Utvrđivanje prijedloga
Član 7
Komisija iz člana 5 ove uredbe je dužna da najmanje jednom godišnje razmotri inicijative i utvrdi prijedloge za dodjeljivanje statusa istaknuti kulturni stvaralac.
Broj prijedloga za dodjeljivanje statusa istaknuti kulturni stvaralac utvrđuje se u odnosu na raspoloživa sredstva za isplatu naknada po osnovu ovog statusa.
Dostavljanje prijedloga
Član 8
Ministarstvo je dužno da Vladi Crne Gore (u daljem tekstu: Vlada) dostavi prijedlog za dodjeljivanje statusa istaknuti kulturni stvaralac u roku od 15 dana od dana utvrđivanja prijedloga.
Akt o dodjeli statusa
Član 9
Akt o dodjeli statusa istaknuti kulturni stvaralac donosi Vlada i javno se objavljuje.
Istaknutom kulturnom stvaraocu se uručuje povelja.
Povelju uručuje ministar kulture.
Obrazac povelje utvrđuje Ministarstvo.
Kriterijumi za utvrđivanje visine naknade
Član 10
Istaknutom kulturnom stvaraocu pripada doživotna mjesečna naknada (u daljem tekstu: naknada) u iznosu:
   1) jedne prosječne mjesečne zarade dobitniku nagrade Miroslavljevo jevanđelje;
   2) jedne i jedne četvrtine prosječne mjesečne zarade dobitniku nagrade Petar Lubarda;
   3) jedne i po prosječne mjesečne zarade dobitniku Trinaestojulske godišnje nagrade;
   4) jedne i tri četvrtine prosječne mjesečne zarade dobitniku NJegoševe nagrade;
   5) dvije prosječne mjesečne zarade dobitniku Trinaestojulske nagrade za životno djelo.
Ako je umjetnik ili stručnjak u kulturi dobitnik dvije ili više državnih nagrada iz stava 1 ovog člana, naknada mu se određuje prema nagradi za koju je propisan veći iznos naknade.
Kao prosječna zarada, u smislu stava 1 ovog člana, uzima se prosječna mjesečna neto zarada u Crnoj Gori koja je ostvarena u godini koja prethodi isplati naknade.
Visina naknade
Član 11
Visinu naknade istaknutom kulturnom stvaraocu, u skladu sa članom 10 ove uredbe, utvrđuje Ministarstvo.
Visina naknade se usklađuje početkom svake godine nakon objavljivanja statističkih podataka o neto zaradi u prethodnoj godini.
Naknada se isplaćuje u neto iznosu, na žiro račun istaknutog kulturnog stvaraoca.
Neprenosivost naknade
Član 12
Naknada istaknutom kulturnom stvaraocu je lično pravo i ne može se prenositi na drugo lice.
Prvo dodjeljivanje statusa
Član 13
Prilikom prvog dodjeljivanja statusa istaknuti kulturni stvaralac prednost se daje umjetnicima i stručnjacima u kulturi starijim od 75 godina života, koji ispunjavaju kriterijume iz člana 2 ove uredbe.
Ranije dodijeljene Trinaestojulske nagrade
Član 14
Trinaestojulske nagrade dodijeljene do stupanja na snagu Zakona o državnim nagradama ("Sl. list RCG", broj 38/07), smatraju se Trinaestojulskim godišnjim nagradama, u smislu ostvarivanja prava predviđenih ovom uredbom.
Stupanje na snagu
Član 15
Ova uredba stupa na snagu osmog dana od dana objavljivanja u "Službenom listu Crne Gore".
Broj: 03-11039
Podgorica, 5. novembar 2009. godine
Vlada Crne Gore
Predsjednik,
Milo Đukanović, s.r.